**Ploaie de toamnă**

*Felix*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Plouă vârtos, abrupt, cu ochii-nchiși,

Din norii suflecați gospodărește

Și pomii-s uzi și reci și interziși

Și frunza-ngălbenită răgușește.

Un univers de umezeală gri

Se-nstăpânește peste tot și toate

Și veșnicul „a fi sau a nu fi?”

Are soluția-n…umiditate.

De-atâta rece și de-atâta sur

A zgribulit și aripa nădejdii,

Făcând din zbor doar un târâș obscur

Sub ramuri dezbrăcate de odăjdii.

Pătrunde umezeala până-n miez,

În oase-i frig și-n suflet burnițează,

Și pe pământul îmbibat, obez,

Doar deprimantul plumburiu tronează.

Și, ca o frunză, prins de ramul meu,

Simt că sunt victima acestei toamne

Căzând în gol, dar strig la Dumnezeu:

Mă prăbușesc, întinde-mi mâna, Doamne!

Un suflu numai și a fost deajuns

Ca să dispară-această apăsare,

Și-am înțeles al Cerului răspuns:

Deasupra norilor e veșnic Soare!

Simion Felix Marțian

Vulcan, 27 octombrie 2016